Predkladacia správa

Stratégia Slovenskej republiky pri príprave, nominácii a obsadzovaní postov v inštitúciách Európskej únie do roku 2013 sa predkladá na základe uznesenia vlády Slovenskej republiky č. 421/2007, bod B.2 k Správe o personálnom zastúpení Slovenskej republiky v inštitúciách Európskej únie v roku 2006, ktorý vláda SR schválila dňa 9. mája 2007.

Materiál je komplexným dokumentom, ktorý odzrkadľuje skutočné zastúpenie SR v inštitúciách EÚ a poskytuje aktualizovaný prehľad o zastúpení SR v existujúcich úradoch, agentúrach a iných organizačných jednotkách EÚ (pracovné skupiny, výbory). Zároveň obsahuje informácie o aktuálnom stave v obsadzovaní pozícií v rámci štruktúr EÚ, prehľad aktivít v oblasti vyhľadávania, prípravy a vzdelávania záujemcov o prácu v inštitúciách EÚ a o spôsobe nominácie kandidátov. Predložená správa sa zameriava na problémové oblasti a obsahuje návrhy a nástroje na ich riešenie. 

Stratégia Slovenskej republiky pri príprave, nominácii a obsadzovaní postov v inštitúciách Európskej únie do roku 2013 nemá finančný, ekonomický, environmentálny vplyv, ani vplyv na zamestnanosť a podnikateľské prostredie.